Debuut kom nie los uit die verf nie | Netwerk24
Debuut kom nie los uit die verf nie
Deur Louise Ferreira 15 Julie 2019 00:00
Die storie in Sypaadjie, Alma Rossouw se debuut, loop in kort as volg: Leah is 26 en verlaat Johannesburg vir die Kaap om die familiebesigheid te probeer reg-ruk.
In Kaapstad loop Leah haar ou vriendin Hannah raak, en dis duidelik daar's steeds gevoelens tussen hulle.
Oukei, dink jy, hier is gegewens waarvan 'n mens iets kan maak. Die storie het potensiaal.
Ongelukkig lees dit soos 'n eerste weergawe waaraan geen redigeerder geraak het nie. In een blok teks eindig vier opeenvolgende sinne met die woord "beweeg". Dis nie poëties nie, dis iets wat basiese redigering moes regmaak.
Die oogpunt skuif voortdurend tussen Leah en Hannah; dis soms onduidelik wie aan die woord is. Verwarrende narratiewe en denkspronge word gemaak.
Karakters se liggaamstaal word tot vervelens toe beskryf. Eers verstyf die een se skouers en dan bult daai een se kaak en dan straal die verlange uit haar gesig uit.
Beskrywings is dikwels geyk of bloot niksseggend: "Die blou van haar oë lyk soos die see as dit onstuimig is."
"Leah streel die glas se steel en lig dit na haar mond. Die een ding wat sy in die besigheidswêreld geleer het, is om klein liggaamlike bewegings te gebruik om tyd te steel of om emosies weg te steek."
In 'n stadium word Leah as die rykste vrou in Suid-Afrika beskryf, iemand wat al lankal vir "ou Wendy" verbygesteek het. So, 'n twenty-something wat sielkunde opgeskop het en onverwags 'n maatskappy by haar oupa geërf het, het skielik die sakevernuf om Wendy Luhabe uit te stof?
Rossouw het moontlik skryftalent, maar dis myns insiens duidelik dat die uitgewer haar 'n ongelooflike onreg aangedoen het deur die teks so gebrekkig te versorg.